**L’Ajuntament del Prat participa al III Congrés de Govern Digital de Catalunya**

**L’Ajuntament del Prat, premiat per la seva implantació de l’administració digital**

**El regidor d'Economia, Bon Govern i Transparència del Prat, Lluís Mijoler, ha recollit aquest dimecres el guardó durant el Congrés de Govern Digital, organitzat pel Consorci de l’Administració Oberta de Catalunya (AOC) al CCCB.**

**L’Ajuntament del Prat també ha compartit la seva estratègia digital de comunicació en una de les ponències del Congrés.**

L’Ajuntament del Prat de Llobregat ha rebut un dels Reconeixements d’Administració Oberta, que atorga el Consorci de l’AOC (Administració Oberta de Catalunya), durant el [Congrés de Govern Digital](http://governdigital.cat/2018local/). Amb aquests reconeixements, l’AOC vol premiar ajuntaments i consells comarcals que han destacat en la implantació de l’administració digital a les seves organitzacions.

Els premis s’han lliurat aquest dimecres, 21 de març, a les 16 h al Centre de Cultura Contemporània de Barcelona (CCCB). Per part de l’Ajuntament del Prat, ha recollit el guardó el regidor d'Economia, Bon Govern i Transparència, Lluís Mijoler. L’Ajuntament del Prat ha rebut aquest reconeixement en el marc del III Congrés de Govern Digital, el fòrum de debat de referència a Catalunya en aquesta matèria.

Els Reconeixements s’atorguen en base als indicadors objectius que proposa l’AOC analitzant les webs dels ens locals i l’ús dels serveis de l’AOC. El seu objectiu és valorar i reconèixer la implantació i ús dels serveis d’Administració electrònica als ajuntaments catalans. Els Premis Administració Oberta tenen set categories d’acord amb el nombre d’habitants del municipi: d’1 a 500 habitants, de 501 a 1.000, de 1.001 a 5.000, de 5.001 a 20.000, de 20.001 a 50.000 i més de 50.000. A aquesta última correspon el Prat de Llobregat.

Durant el Congrés, que se celebra entre ahir i avui, l’Ajuntament del Prat també ha compartit la seva estratègia digital de comunicació, mitjançant una ponència. Sota el títol “Keep calm and Estratègia Digital”, Elena Asensio, responsable de Comunicació i Estratègia Digital de l’Ajuntament del Prat, ha explicat aquest matí la creació i implementació de l’estratègia digital al consistori, mitjançant el treball en equip i l’establiment d’un full de ruta compartit entre les diferents àrees municipals.

**III Congrés de #GovernDigital**

En aquesta edició, el Congrés se centrat en tots aquells projectes i iniciatives de l’àmbit local que persegueixen una transformació digital de les dinàmiques, processos i formes de treball, amb l’objectiu de donar resposta als nous reptes que suposa la societat digital. El programa s’ha centrat en els eixos següents: generació d’estalvis, simplificació i riquesa; innovació en nous serveis públics disruptius; disseny de serveis centrats en el ciutadà; avaluació de l’impacte a la societat; i generació de confiança i transparència.

**El Prat de Llobregat, 22 de març de 2018**